
# Рөстәм Миңнеханов Төркия Җөмһүриятенә килеп җитте

*05.10.2012*Бүген ТР Президенты Рөстәм Миңнеханов эшлекле сәфәр белән Төркия Республикасына килеп җитте. Аны Бурса провинциясенең "Енишеһир" халыкара аэропортында провинция губернаторы Шахабеттин Харпут каршылады. Шулай ук Татарстан делегациясе составында – ТР сәнәгать һәм сәүдә министры Равил Зарипов, ТР Президентының халыкара мәсьәләләр буенча ярдәмчесе Радик Гыйматдинов, ТР Инвестицион үсеш агентлыгы җитәкчесе Линар Якупов, ТР Сәүдә-сәнәгать палатасы рәисе Шамил Агеев, Татарстаннан бизнесменнар.


Рөстәм Миңнеханов ике көнлек эшлекле сәфәр кысаларында Бурса провинциясенең сәнәгать предприятиеләрендә булачак, шулай ук автомобиль төзелеше һәм автокомпонент җитештерү өлкәсендә хезмәттәшлек буенча Татарстан – Төркия эшлекле форумында катнашачак. Делегация составына кергән ТР бизнесменнары эшлекле очрашулар уздырачак, анда ТР һәм Төркия компанияләре арасында хезмәттәшлек мәсьәләләре турында сөйләшү планлаштырыла.

*ТР Президенты матбугат хезмәте*
Рөстәм Миңнеханов Төркия Җөмһүриятенә килеп җитте